SKRIFTLIG FORESPØRGSEL E-1702/99

af Raffaele Costa (PPE-DE) til Kommissionen

(29. september 1999)

Om: Budgetforslag 2000 udgifter vedrørende personer, der er knyttet til fællesskabsinstitutionerne

På Fællesskabets 1998-budget var der opført 1.641.555.000 ecu (3.100 mia. italienske lire) til udgifter vedrørende personer, der er knyttet til fællesskabsinstitutionerne.

Kan Kommissionen oplyse, hvorfor det i 2000 planlægges at forhøje disse udgifter med over 202 mio. euro (ca. 400 mia. italienske lire), svarende til en udgiftsstigning fra 3.100 til 3.500 mia. italienske lire?

Kan Kommissionen oplyse, hvad årsagerne til denne stigning er og redegøre nærmere for dem i lyset af den økonomiske stramning, som Prodi har bekendtgjort, og som derimod ville gøre det nødvendigt for Kommissionen at holde udgifterne på 1998-niveau?

Samlet supplerende svar afgivet på Kommissionens vegne af Michaele Schreyer på skriftlige forespørgsler E-1702/99, E-1703/99 og E-1706/99

(20. januar 2000)

Forhøjelsen af bevillingerne i afsnit A-1 (udgifter vedrørende personer, der er knyttet til institutionen), som Kommissionen har anmodet om i det foreløbige forslag til budget for regnskabsåret 2000 i forhold til regnskabsgennemførelsen for 1998, har bl.a. sin forklaring i følgende forhold:

- forhøjelsen på 101 mio. EUR i bevillingerne til pensioner til tidligere tjenestemænd i alle institutionerne (kapitel A-19), som skyldes stigningen i antallet af tidligere tjenestemænd, der er gået på pension, en stigning i den gennemsnitlige pensionsudgift som følge af en længere karriere hos de nyligt pensionerede og en tilpasning af justeringskoefficienterne i lyset af udviklingen i leveomkostningerne i de forskellige medlemsstater

- virkningen af justeringen af lønningerne, der blev truffet beslutning om i december 1998, og af de lønjusteringer, som Rådet skal træffe beslutning om i december 1999 og december 2000 (i alt + 5,3 %)

- stigningen på 1,1 % i udgifterne i belgiske franc i forhold til budgettet for 1999, som følger af den faste valutakurs mellem euro og belgiske franc

- virkningen af nettoudviklingen i antallet af stillinger til tjenestemænd og midlertidigt ansatte i 1998 (+270) og 1999 (+103), med virkning på helårsbasis (bevillinger for seks måneder det første år).

I forhold til regnskabsgennemførelsen for 1998 stiger bevillingerne i afsnit A-3 (udgifter ved institutionens udførelse af særlige opgaver), som Kommissionen har anmodet om i det foreløbige forslag til budget for regnskabsåret 2000, med 8,4 % (20,7 mio. EUR) på grund af følgende forhold:

- stigningen på 27,3 % i bevillingerne i artikel A-327 til Europaskolerne (26,6 mio. EUR), bl.a. en stigning på ca. 20 % i forhold til 1999 som følge af virkningen af anvendelsen af vedtægten for udstationeret personale, som indebærer betaling af udtrædelsespenge til alle undervisere, som pr. 1. september 2000 har haft ni års tjeneste, samt virkningen på helårsbasis af åbningen af Bruxelles III i september 1999

- de bevillinger, der er anmodet om på de øvrige budgetposter i afsnit A-3, er faldet med 4 % (5,9 mio. EUR) i forhold til regnskabsgennemførelsen for 1998.

Udviklingen i udgifterne i afsnit A-6 (EF-delegationernes personale- og driftsudgifter) har bl.a. sin forklaring i omstruktureringen af den eksterne tjeneste, herunder styrkelsen af nettet af delegationer for at opfylde de aktuelle politiske prioriteter, som videreføres i 1999 og 2000 efter de retningslinjer, der er fastsat af budgetmyndigheden, og som Kommissionen har tilsluttet sig.

I forhold til regnskabsgennemførelsen for 1998 stiger de bevillinger, Kommissionen har anmodet om i det foreløbige forslag til budget for regnskabsåret 2000, med 10,2 % (21,2 mio. EUR) af følgende grunde:

- hvis man medregner udstationeringer af personale fra hovedsædet, som skal styrke forvaltningen af Fællesskabets programmer for initiativer i tredjelande, er antallet af stillinger i delegationerne blevet forøget fra 644 til 693 (+7,6 %)

- stigningen i ejendomsudgifterne, dels som følge af leje, som er fastsat i USD, og dels som følge af det flerårige program for forbedring af bygningssikkerheden og renovering af bygninger

- udgifterne i forbindelse med rotation af tjenestemænd, der arbejder i delegationerne

- de nye uddannelsesinitiativer for medarbejderne

- edb-programmet, som tager sigte på at sikre, at edb-værktøjerne i delegationerne er forenelige med de edb-værktøjer, der benyttes i hovedsædet.

Bevillingerne i afsnit A-7 (decentrale udgifter til hjælpepersonale og driftsudgifter), som Kommissionen har anmodet om i det foreløbige forslag til budget for regnskabsåret 2000, svarer stort set til niveauet i 1999.

Stigningen på 12,4 % (23,2 mio. EUR) i forhold til regnskabsgennemførelsen for 1998 har sin forklaring i følgende forhold:

- justeringen i 1999 (seneste justering i 1991) af dagpengene til tjenestemænd under tjenesterejse og af dagpengene til nationale eksperter, der er udstationeret i en af Kommissionens tjenestegrene (virkning på helårsbasis: 6,7 mio. EUR)

- den af Parlamentet besluttede overførsel i budgettet for 1999 af diverse udgifter i forbindelse med konferencer og kongresser fra del B til afsnit A-7 i del A (17 mio. EUR).